KĖDAINIŲ RAJONO SAVIVALDYBĖS TARYBA

SPRENDIMAS

DĖL KĖDAINIŲ RAJONO SAVIVALDYBĖS MOKYKLŲ APRŪPINIMO DALYKŲ VADOVĖLIAIS IR MOKYMO PRIEMONĖMIS BEI TURIMŲ VADOVĖLIŲ IR MOKYMO PRIEMONIŲ PERSKIRSTYMO TVARKOS APRAŠO PATVIRTINIMO

2019 m. spalio 25 d. Nr. TS-226

Kėdainiai

Vadovaudamasi Lietuvos Respublikos vietos savivaldos įstatymo 6 straipsnio 5 ir 8 punktais, 18 straipsnio 1 dalimi, Lietuvos Respublikos švietimo įstatymo 40 straipsnio 2 dalimi, 70 straipsnio 3, 5 ir 6 dalimis, Lietuvos Respublikos Vyriausybės 2004 m. vasario 5 d. nutarimu Nr. 128 „Dėl Savivaldybių administracijų švietimo padalinių bendrųjų nuostatų patvirtinimo“, Bendrojo ugdymo dalykų vadovėlių ir mokymo priemonių atitikties teisės aktams įvertinimo ir aprūpinimo jais tvarkos aprašu, patvirtintu Lietuvos Respublikos švietimo, mokslo ir sporto ministro 2019 m. birželio 26 d. įsakymu Nr. V-755 „Dėl Bendrojo ugdymo dalykų vadovėlių ir mokymo priemonių atitikties teisės aktams įvertinimo ir aprūpinimo jais tvarkos aprašo patvirtinimo“, Kėdainių rajono savivaldybės taryba n u s p r e n d ž i a:

1. Patvirtinti Kėdainių rajono savivaldybės mokyklų aprūpinimo dalykų vadovėliais ir mokymo priemonėmis bei turimų vadovėlių ir mokymo priemonių perskirstymo tvarkos aprašą (pridedama).

2. Pripažinti netekusiu galios Kėdainių rajono savivaldybės tarybos 2012 m. kovo 30 d. sprendimą Nr. TS-79 „Dėl Kėdainių rajono savivaldybės mokyklų aprūpinimo bendrojo ugdymo dalykų vadovėliais ir mokymo priemonėmis bei turimų vadovėlių perskirstymo tvarkos aprašo patvirtinimo“.

3. Pavesti vykdyti sprendimą mokyklų direktoriams.

Savivaldybės meras	Valentinas Tamulis

PATVIRTINTA

Kėdainių rajono savivaldybės tarybos

2019 m. spalio 25 d. sprendimu Nr. TS-226

KĖDAINIŲ RAJONO SAVIVALDYBĖS MOKYKLŲ APRŪPINIMO DALYKŲ VADOVĖLIAIS IR MOKYMO PRIEMONĖMIS BEI TURIMŲ VADOVĖLIŲ IR MOKYMO PRIEMONIŲ PERSKIRSTYMO TVARKOS APRAŠAS

I SKYRIUS

BENDROSIOS NUOSTATOS

1.	Kėdainių rajono savivaldybės mokyklų aprūpinimo dalykų vadovėliais ir mokymo priemonėmis bei turimų vadovėlių ir mokymo priemonių perskirstymo tvarkos aprašas (toliau – Aprašas) nustato Kėdainių rajono savivaldybės (toliau – Savivaldybė) mokyklų (toliau – Mokykla) aprūpinimo vadovėliais ir mokymo priemonėmis bei turimų vadovėlių ir mokymo priemonių perskirstymo tarp pavaldžių bendrojo ugdymo mokyklų tvarką.

2.	Apraše vartojamos sąvokos:

2.1.	dalyko vadovėlis (toliau – vadovėlis) – mokiniui skirta daugkartinio naudojimo spausdinta ar skaitmeninė mokymo priemonė, turinti metodinę struktūrą, padedanti siekti konkretaus ugdymo tarpsnio ar ugdymo srities, integruoto kurso, švietimo, mokslo ir sporto ministro tvirtinamoje dalyko bendrojoje programoje (toliau – dalyko bendroji programa) apibrėžtų mokinių pasiekimų;

2.2.	mokymo priemonės – tiesiogiai mokymui(si) ir ugdymui(si) naudojamos spausdintos ar skaitmeninės mokymo priemonės, daiktai, medžiagos ir įranga;

2.3.	Švietimo portalo informacinė sistema (toliau – švietimo portalas) – švietimo, mokslo ir sporto ministro sprendimu įsteigta informacinė sistema;

2.4.	Bendrojo ugdymo dalykų vadovėlių duomenų bazė (toliau – duomenų bazė) – Švietimo portalo informacinės sistemos duomenų bazė, kurioje kaupiama informacija apie įvertintus vadovėlius ir teikėjų pateiktas mokymo priemones.

3.	Kitos Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

II SKYRIUS

APRŪPINIMAS DALYKŲ VADOVĖLIAIS IR MOKYMO PRIEMONĖMIS

4.	Bendrojo ugdymo mokykla už mokymo lėšas, skirtas vadovėliams ir mokymo priemonėms, gali įsigyti tik įvertintų vadovėlių (apie juos informacija teikiama duomenų bazėje), mokymo priemonių, vadovėlių, skirtų pagal tarptautines programas besimokančiam mokiniui.

5.	Mokyklos, vykdančios ikimokyklinio ir priešmokyklinio ugdymo programas, už mokymo lėšas, skirtas vadovėliams ir mokymo priemonėms, perka vadovėlių ir priemonių, kurios ikimokyklinio ir priešmokyklinio ugdymo programose numatyti kaip ugdymo turiniui įgyvendinti reikalingi vadovėliai ir priemonės.

6.	Individualiosiomis mokymo priemonėmis, kurių sąrašą tvirtina švietimo, mokslo ir sporto ministras, mokinį aprūpina tėvai (globėjai, rūpintojai) (toliau – tėvai). Pratybų sąsiuviniai nėra privalomi.

7.	Mokyklos vadovas:

7.1.	nustato vadovėlių ir mokymo priemonių įsigijimo, priėmimo, apskaitos, saugojimo ir išdavimo mokiniams tvarką;

7.2.	paskiria už vadovėlių ir mokymo priemonių apskaitą, išdavimą ir saugojimą atsakingus asmenis.

8.	Mokyklos vadovas, suderinęs su mokyklos taryba, priima sprendimus:

8.1.	dėl duomenų bazėje esančių įvertintų vadovėlių ar teisės naudotis skaitmeniniais vadovėliais įsigijimo už mokymo lėšas, skirtas vadovėliams ir mokymo priemonėms;

8.2.	dėl mokymo priemonių ar teisės naudotis skaitmeninėmis mokymo priemonėmis įsigijimo už mokymo lėšas, skirtas vadovėliams ir mokymo priemonėms;

8.3.	dėl įvertintų vadovėlių ir mokymo priemonių ar teisės naudotis skaitmeniniais vadovėliais ir mokymo priemonėmis įsigijimo ne už mokymo lėšas, skirtas vadovėliams ir mokymo priemonėms.

9.	Mokyklos vadovas, metams pasibaigus, iki kovo 1 d. Mokyklos tarybai pateikia informaciją, kiek ir kokių vadovėlių ir mokymo priemonių įsigijo Mokykla per kalendorinius metus. Informacija, kiek ir kokių vadovėlių ir mokymo priemonių įsigijo Mokykla per kalendorinius metus, skelbiama Mokyklos interneto svetainėje.

III SKYRIUS

TURIMŲ VADOVĖLIŲ IR MOKYMO PRIEMONIŲ PERSKIRSTYMAS TARP PAVALDŽIŲ MOKYKLŲ

10.	Vadovėliai ir kai kurios mokymo priemonės mokiniui išduodamos Mokykloje, į kurią jis priimtas mokytis. Mokinys vadovėliais naudojasi nemokamai. arba

11.	Turimi vadovėliai ir mokymo priemonės perskirstomi perdavimo ar skolinimo būdu tarp pavaldžių Savivaldybės mokyklų.

12.	Vadovėlių ir mokymo priemonių perdavimas, skolinimas ir grąžinimas fiksuojamas aktuose.

IV SKYRIUS

BAIGIAMOSIOS NUOSTATOS

13.	Mokyklos, vykdančios ikimokyklinio, priešmokyklinio ir bendrojo ugdymo programas, švietimo, mokslo ir sporto ministro nustatyta tvarka teikia informaciją apie mokymo lėšų, skirtų vadovėliams ir mokymo priemonėms, panaudojimą. Metų ataskaitos apie įsigytus vadovėlius ir mokymo priemones teikiamos teisės aktų nustatyta tvarka.

14.	Mokyklos taip pat gali būti aprūpinamos vadovėliais ir mokymo priemonėmis centralizuotai už valstybės biudžeto lėšas teisės aktų nustatyta tvarka.

15.	Be mokymo lėšų, skirtų vadovėliams ir mokymo priemonėms įsigyti, taip pat gali būti skiriama papildomai lėšų iš Savivaldybės ir valstybės biudžetų.

______________________________